ไฟแนนซ์ทูเดย์
โดย...ภูคา
4 พ.ค. 2555

โดย...ภูคา
...แค่มีกระแสข่าวว่า วีรพงษ์ รามางกูร อดีตรองนายกรัฐมนตรี จะลงสมัครชิงตำแหน่งเป็นประธานคณะกรรมการแบงก์ชาติคนใหม่ แทน ม.ร.ว.จัตุมงคล โสณกุล ที่กำลังจะหมดวาระลง คนในวังบางขุนพรหมก็เกิดอาการขนลุกขนพอง กลัวว่าถ้ามาแน่ งานนี้แบงก์ชาติมีหวังเจอล้วงตับควักเอาทุนสำรองไปใช้ลงทุนสบายใจเฉิบแน่ๆ 
...แม้ล่าสุด พล.ต.ต.สุรสิทธิ์ สังขพงศ์ กรรมการสำนักงานสลากกินแบ่งรัฐบาล ในฐานะประธานกรรมการสรรหาผู้อำนวยการสลากฯ ได้ติดประกาศรับสมัครผู้อำนวยการสำนักงานสลากฯ คนใหม่ เปิดรับสมัครตั้งแต่ 27 เม.ย.-18 พ.ค.นี้ เป็นที่เรียบร้อยแล้ว 
...ด้าน สมชาติ วงศ์วัฒนศานต์ ผู้อำนวยการสำนักงานสลากฯ แย้มว่า กำลังหาช่องทางเพื่อเรียกร้องความเป็นธรรมให้กับตัวเอง โดยเตรียมจะฟ้องร้องต่อศาลก่อนคำสั่งให้ออกจะมีผลบังคับใช้ในวันที่ 11 พ.ค.นี้ ส่วนตำแหน่งใหม่ที่ ทนุศักดิ์ เล็กอุทัย รมช.คลัง รับปากว่าจะหาให้นั้น ขณะนี้ยังไม่มีความชัดเจน งานนี้ไม่รู้ว่าจะเจอหลอกให้รออีกเป็นรอบที่ 2 หรือเปล่า อิอิเพราะแค่ตัว ทนุศักดิ์ เองหากมีการปรับ ครม. รอบใหม่นี้ ก็จัดอยู่ในกลุ่มอาการน่าเป็นห่วงเช่นกัน *** 
...นริศ ชัยสูตร อธิบดีกรมธนารักษ์ ฝากบอกว่า กรมธนารักษ์ได้ขยายเวลาเปิดรับจองเหรียญที่ระลึกพระคลังในพระคลังมหาสมบัติ เนื่องในโอกาสครบรอบ 80 ปี กรมธนารักษ์ ไปจนถึงวันที่ 15 พ.ค.นี้ 
...ด้านกองทุนการออมแห่งชาติ (กอช.) ขอเลื่อนเปิดรับสมาชิกออกไปอีก 2 เดือน หรือประมาณเดือน ก.ค. นี้ จากที่คาดว่าจะเปิดได้ในวันที่ 8 พ.ค.นี้ ตามที่กำหนดไว้ในกฎหมาย เนื่องจากระบบไอทียังไม่พร้อม เพิ่งหาผู้ชนะประมูลวางระบบได้ ด้วยสนนราคา 60 ล้านบาท ส่วนเลขาธิการ กอช.คนใหม่ ได้ชื่อเรียบร้อยแล้วคือ สมพร จิตเป็นธม อดีตรองกรรมการผู้จัดการเอ็กซิมแบงก์ เข้ามารับตำแหน่ง มีผลเป็นทางการแล้วตั้งแต่ต้นเดือน พ.ค.นี้